Jabarkan Bentuk muka bumi dari Kota Damansara dalam bahasa melayu

Ciri-ciri pandang darat fizikal yang terdapat di Kota Damansara terdiri daripada sungai, bukit, kawasan perhutanan dan kolam air panas. Sungai Rumput merupakan satu daripada empat sungai di Kota Damansara. Sungai ini berpunca di Bukit Lanjan dekat Damansara Perdana di timur laut Kota Damansara, dan menaglir dengan pergerakan dari utara ke barat daya. Sungai Rumput akan bermuara di Sungai Damansara (atau Sungei Damansara) berhampiran Lapangan Terbang Sultan Abdul Aziz Shah di Subang. Dalam peta Malaya 1945 berskala 1:63,360 oleh Jabatan Ukur Negeri-negeri Melayu Bersekutu (FMS Survey), terdapat sebuah kolam air panas semula jadi di lembah Sungai Rumput, berdekatan dengan muara Sungai Lingsa.

Sungai Simpai, Sungai Tambul dan Sungai Kembit merupakan sungai yang berpunca daripada Bukit Permatang Resam masing-masing punca terletak di Seksyen 10, Seksyen 11 dan Seksyen 9 Kota Damansara. Sungai Simpai mengalir di sepanjang petempatan di Seksyen 10 Kota Damansara dan bermuara di Sungai Tambul berhampiran dengan perumahan berjajar Jalan Cecawi 6/31. Manakala Sungai Tambul pula melalui kawasan perumahan di Seksyen 11 di hulu, kemudian menuju ke hilir dengan melalui kawasan perumahan Seksyen 6 di belah barat dan Seksyen 5 di belah timur. Sungai Tambul akan memasuki kawasan perindustrian Taman Sains Selangor sebaik sahaja Persiaran Surian dari Lebuhraya Bertingkat Damansara–Shah Alam merentasinya. Di sini juga, Sungai Tambul akan membuat pertemuan anatar Sungai Rumput sebagai hilir sungai. Sungai yang terakhir ialah Sungai Kembit yang akan melalui kawasan perumahan elit di Seksyen 9 Kota Damansara sebelum bermuara di Sungai Hampar di Kampung Baru Sungai Buloh.

Kawasan berbukit-bukau di Kota Damansara tertumpu di bahagian timur laut. Antara bukit yang bernama ialah Bukit Permatang Resam (dikenali juga Puncak Denai Tiga Puteri) dan Bukit Lanjan. Masing-masing mempunyai ketinggian  dan  dari paras laut. Bukit-bukit ini merupakan sebahagian daripada jajahan Hutan Simpan Sungai Buloh.